b'\n_START_ARTICLE_\nViron sosialistisen neuvostotasavallan lippu\n_START_PARAGRAPH_\nViron sosialistisen neuvostotasavallan lippu oli Viron sosialistisen neuvostotasavallan tunnus vaakunan ohella. Se otettiin k\xc3\xa4ytt\xc3\xb6\xc3\xb6n Viron sosialistisen neuvostotasavallan Korkeimman neuvoston puhemiehist\xc3\xb6n asetuksella 6. helmikuuta 1953. Se vahvistettiin Viron sosialistisen neuvostotasavallan 7. marraskuuta 1977 hyv\xc3\xa4ksytyn uuden perustuslain \xc2\xa7 167:ss\xc3\xa4._NEWLINE_Lipussa oli punainen tausta, joka kuvaa kommunismia. Lipun vasemmassa yl\xc3\xa4kulmassa oli t\xc3\xa4hti sek\xc3\xa4 sirppi ja vasara. Sen alareunassa oli leve\xc3\xa4 sininen raita, jonka p\xc3\xa4\xc3\xa4ll\xc3\xa4 oli kaksi kapeaa valkoista raitaa ja niiden v\xc3\xa4liss\xc3\xa4 ohut sininen raita. Raitaan oli kuvattu viisi ter\xc3\xa4v\xc3\xa4\xc3\xa4 lainetta. Kuvion oli tarkoitus kuvata It\xc3\xa4meren laineita, jotka huuhtovat Viron rannikkoa._NEWLINE_Lipun erotti Latvian sosialistisen neuvostotasavallan lipusta se, ett\xc3\xa4 Viron sosialistisen neuvostotasavallan lipussa aaltokuvion alla oli punainen raita, joka Latvian lipusta puuttui. Lis\xc3\xa4ksi lainekuviointi oli Viron lipussa ter\xc3\xa4v\xc3\xa4, Latvian lipussa py\xc3\xb6re\xc3\xa4._NEWLINE_Viron sosialistisen neuvostotasavallan lipun takapuolella ei yleens\xc3\xa4 ollut sirppi ja vasara -kuviota. Vuoden 1977 perustuslaki m\xc3\xa4\xc3\xa4r\xc3\xa4si t\xc3\xa4m\xc3\xa4n s\xc3\xa4\xc3\xa4nn\xc3\xb6ksi._NEWLINE_Lippu poistettiin k\xc3\xa4yt\xc3\xb6st\xc3\xa4 lopullisesti Viron itsen\xc3\xa4istytty\xc3\xa4 uudelleen 20. elokuuta 1991.'